Ensin cuntar cola opinión de los espertos, decidieron priorizar esta práctica sobro la de corte de les plantes, muncho menos dañible, o la tradicional recoyida d’arribada del ocle qu’arranca la mar, inocua dafechu
#000002
La Conseyería de Desendolcu Rural y Recursos Naturales, al traviés de la Dirección Xeneral de Pesca Marítima, acaba de dar lluz verdi a la estración por arranque d’algues de fondu del xéneru Gelidium (ocle).
#000003
La teoría de la Dirección Xeneral de Pesca Marítima ye que col arranque de raigañu “les plantes crecen más” y sobro toles especies que s’abelluguen nes praderíes d’algues, afirma que “cuando s’arrinque les algues ameyorarán les especies esistentes”. Sicasí nun apurre nengún tipu d’estudiu o desplicación qu’avale estes informaciones, entantu que dende va años el Centru d’Esperimentación Pesquera defendi como menos malu’l métodu de corte, frente al arranque de les praderíes d’ocle, yá que tien la ventaxa de caltener intautu’l sistema de fixación de la planta, asegurando la so pervivencia y dexándola en condiciones óptimes pa que rebrote. Arriendes d’ello l’altor del corte puede ser escoyíu, respetando los exemplares de menor talla y cortando a partir del altor onde se concentra la mayor parte de biomasa, acordies con la morfoloxía del ocle.
#000004
Les praderíes d’algues marines son fundamentales como hábitats marinos, zona d’asentamientu llarval y abellugu contra la depredación pa diversos invertebraos, d’ende la so importancia nel xorrecimientu y desendolque de los pexes na so primer etapa.
#000005
La midida va afeutar sobremanera a la mariña oriental asturiana, onde’l productu tien más calidá y la so cantidá ye enagora mayor. El “Principado”” envalora que por arribazón, métodu nel que l’impautu ambiental lléndase al del pasu de tractores sobro’l sable, recuéyense 3.000 tonelaes al añu, cantidá que se va ver amenorgada pol arranque d’exemplares.
#000006
Hai que remembrar que na nuesa plataforma costera yá se ta percibiendo un significativu amenorgamientu de la biomasa forestal marina nesa fastera, frutu de la presión pesquera y l’aumentu significativu de la temperatura del agua.
#000007